**BiografiJA Milan Marković**

Rođen sam 3. januara 1963. godine u Skender Vakufu (sada Kneževo), Bosna i Hercegovina, gdje sam završio osnovnu i srednju ekonomsku školu, s odličnim uspjehom.

Poljoprivredni fakultet (Odsjek za stočarstvo) u Sarajevu upisao sam školske 1983/84, a završio u januaru 1988. s prosječnom ocjenom 8,8, a diplomirao s ocjenom 10.

Postdiplomske studije na Poljoprivrednom fakultetu u Zemunu, na grupi - Odgajivanje i reprodukcija domaćih životinja, upisao sam 1988. godine, a magistarski rad pod nazivom: ''Uticaj ukrštanja pivske pramenke sa virtemberškom rasom na tovne sposobnosti, prinos i osobine mesa jagnjadi'', odbranio u januaru 1994.

Doktorsku disertaciju pod naslovom: ''Mješoviti modeli - BLUP i Animal model u procjeni oplemenjivačke vrijednosti bikova holštajn-frizijske rase'' odbranio sam u junu 1999. godine na Poljoprivrednom fakultetu u Novom Sadu.

Obavio sam više specijalizacija i studijskih putovanja u inostranstvu: jednomjesečni kurs "Basic biotechnology applied to development" u Međunarodnom centru za genetski inženjering i biotehnologiju (ICGEB) u Trstu, Italija, 1992. godine; jednomjesečnu specijalizaciju iz oblasti mliječnog govedarstva “Dairy husbandry and management” u Izraelu tokom 1998. i jednomjesečni studijski boravak na temu Biotehnologija, boraveći u više institucija u SAD (u Vašingtonu, Minesoti i Kaliforniji), 2003. godine.

Obavio sam niz kraćih usavršavanja, seminara, studijskih boravaka u više zemalja: u Njemačkoj, Holandiji, Austriji, Italiji, Sloveniji, Švajcarskoj, Velikoj Britaniji, Španiji.

**Podaci o radnim mjestima**

Od oktobra 1988. godine zaposlen sam u Centru za stočarstvo Poljoprivrednoog instituta, potom Biotehničkog instituta, danas Biotehničkog fakulteta, od pripravnika, istraživača saradnika, višeg istraživača, naučnog saradnika (izabran sam 2000.) do vanrednog profesora za predmete: Oplemenjivanje domaćih životinja i Govedarstvo (biran sam u decembru 2011. godine).

Pored učešća u naučnoistraživačkim projektima, aktivno sam učestvovao u izradi više projekata i programa, među kojima i Programa razvoja stočarstva koji je bio osnov za formiranje Službe za selekciju stoke kao nove jedinice u Centru za stočarstvo Biotehničkog instituta. Bio sam rukovodilac Službe od njenog osnivanja u maju 2000. do kraja 2012.

Od jula 2001. do februara 2007. godine bio sam pomoćnik ministra za poljoprivredu u Ministarstvu poljoprivrede, šumarstva i vodoprivrede Crne Gore, gdje sam se posebno bavio pitanjima stvaranja povoljnijeg ekonomskog ambijenta za domaću proizvodnju i definisanja podsticajne politike. U ime Ministarstva koordinirao sam izradu Strategije razvoja poljoprivrede i ruralnih područja. Bio sam glavni pregovarač za poljoprivredu u okviru pristupnih pregovora Crne Gore Svjetskoj trgovinskoj organizaciji, u pregovorima za Sporazum o stabilizaciji i pridruživanju Crne Gore Evropskoj uniji, kao i u CEFTA pregovorima.

Februara 2007. vratio sam se u Biotehnički institut i preuzeo predmete Oplemenjivanje domaćih životinja i Govedarstvo na studijskom programu Stočarstvo. Sredinom 2007. biran sam za zamjenika direktora Biotehničkog instituta za nauku i razvoj i bio na toj funkciji godinu dana.

Nastavio sam da vodim proces pristupanja Crne Gore EU u oblasti poljoprivrede na mjestu člana Vladine komisije za pridruživanje i koordinatora Podgrupe za poljoprivredu i ribarstvo do sredine 2009.

Učestvovao sam u izradi više strateških i programskih dokumenata i zakonskih propisa za oblast poljoprivrede: Strategija razvoja poljoprivrede i ruralnih područja, Strategija naučnoistraživačkog rada, Nacionalni program razvoja poljoprivrede i ruralnih područja, Nacionalni program očuvanja i održivog korišćenja genetičkih resursa u poljoprivredi, Zakona o naučnoistraživačkoj djelatnosti, Zakona o poljoprivredi i ruralnom razvoju i dr.

Od 2007. do 2014. godine izvodio sam predavanja o Zajedničkoj poljoprivrednoj politici EU (Common Agricultural Policy – CAP) na postdiplomskim studijama Ekonomskog fakulteta u Podgorici, na smjeru Evropske ekonomske integracije.

Bio sam crnogorski delegat u Stalnoj komisiji Evropske komisije za proučavanja u poljoprivredi – SCAR (Standing Committee on Agricultural Research) od 2008. do sredine 2016. godine. Od juna 2010. do kraja 2013. bio sam koordinator FP7 REGPOT 2010-5 projekta ''Unapređivanje naučne osnove za održivi razvoj crnogorske poljoprivrede'', daleko najvećeg projekta (1,1 milion eura) koji je do tada Univerzitet Crne Gore dobio u okviru FP7 programa Evropske unije. Od sredine 2013. godine predsjednik sam Odbora za poljoprivredu i šumarstvo Crnogorske akademije nauka i umjetnosti.

Kao autor ili koautor objavio sam preko 80 naučnih radova.

Govorim engleski jezik, a služim se ruskim i njemačkim jezikom.

Oženjen sam i imam dvoje djece.